عايزة احكي قصة بمناسبة التمارين .. من سنتين كنت بودي ابني التمرين واقعد استناه وكنت بحس بملل فظيع واقعد أكتب او اقرأ ومابكلمش حد في حالي ✋ ولأن اسكندرية اوضة وصالة فكان ناس بتسلم عليا فكنت بهتم اوي اروح أنيقة وحاطة ميكب .. السنة دي رغم أني بقيت أشهر والناس بتعرفني أكتر وطول ما أنا ماشية في النادي بسلم علي ناس واتصور الا أني قررت أبقي طبيعية ولابسة لبس عملي مريح اعرف أحمي ابني بعد السباحة وأجري ورا بنتي ومن غير ميكب خالص حتي لو ده هيصدم الناس بس قررت أبقي غادة الام بطبيعتها وقررت أبقي كده ومتصالحة مع نفسي جدا وبكلم وبرغي مع أي حد جنبي في التمرين علشان الوقت يعدي .. حاسة الانسان بيبقي أخف وهو طبيعي ومتعامل من غير حسابات .. وشايفة أن شكلي في فوتوسيشن مش لازم يبقي شكلي في النادي .. ولو حتي مبهدلة فهو دليل أني أم زي اي أم بتتنكش وبتتعب وبتروح تمارين وتذاكر للعيال وتلف محشي .. حتي لو كانت سوبر ستار في نفسها بعد ما العيال تنام 😂 #غادة_كريم